পুলিশ সূত্রে খবর, জীব বিজ্ঞানের গবেষক মুকুল আদতে উত্তরপ্রদেশের গাজিয়াবাদের বাসিন্দা। গত সপ্তাহে গাজিয়াবাদে নিজের বাড়িতে গিয়েছিলেন তিনি। সেখান থেকেই গত সপ্তাহের শেষে ক্যাম্পাসে ফিরে আসেন। তবে সোমবার দুপুর সাড়ে ১২টার পর থেকেই খোঁজ মিলছে না বছর উনত্রিশের মুকুলের। পুলিশের কাছে নিখোঁজ হওয়ার অভিযোগ দায়ের করা হয়েছে। ঘটনার তদন্তে নেমে জেএনইউ ক্যাম্পাসের সিসিটিভি ক্যামেরার ফুটেজ সংগ্রহ করেছে পুলিশ। পুলিশ সূত্রের খবর, তাতে দেখা গিয়েছে, ক্যাম্পাসের ল্যাবরেটরির দিকে যাচ্ছেন তিনি। মুকুলের বন্ধুবান্ধবেরা পুলিশকে জানিয়েছেন, নিজের মোবাইল ফোন ও টাকার ব্যাগ ল্যাবরেটরিতেই রেখে চলে যান তিনি। পুলিশ সেগুলি উদ্ধার করেছে। মুকুলের মতোই ২০১৬-য় রহস্যজনক ভাবে নিখোঁজ হন জেএনইউ-এর পড়ুয়া নজীব আহমেদ। ওই বছরের ১৪ অক্টোবরের রাত থেকেই নিখোঁজ হন তিনি। অভিযোগ, নিখোঁজ হওয়ার দিন ক্যাম্পাসে এবিভিপি-র সদস্যদের হাতে মার খান নজীব। তবে সে অভিযোগ অস্বীকার করেন এবিভিপি নেতৃত্ব। ঘটনার একশো দিন কেটে গেলে নজীবের নিখোঁজ-রহস্যের কোনও সমাধান করতে পারেনি দিল্লি পুলিশ। মুকুল জৈনের নিখোঁজ হওয়ার পিছনে এক বন্ধুর সঙ্গে তাঁর সম্পর্কের টানাপড়েন থাকতে পারে বলে প্রাথমিক ভাবে অনুমান পুলিশের। তবে পুলিশের এই তত্ত্ব নিয়ে ইতিমধ্যেই প্রশ্ন উঠতে শুরু করেছে।